ET Euroopa Liidu Teataja C 384/17

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 384/15

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„FAL OYSTER”

EÜ nr: UK-PDO-0005-0885-22.07.2011

KGT ( ) KPN ( X )

1. Nimetus:

„Fal Oyster”

2. Liikmesriik või kolmas riik:

Ühendkuningriik

3. Põllumajandustoote või toidu kirjeldus:

3.1. Toote liik:

Klass 1.7. Värske kala, molluskid ja koorikloomad ning neist valmistatud tooted

3.2. Toote kirjeldus, mida punktis 1 esitatud nimetus tähistab:

Nimetusega „Fal Oyster” tähistatakse austreid, mis on püütud määratletud geograafilises piirkonnas ajavahemikul 1. oktoobrist 31. märtsini, kasutades traditsioonilisi purje- või sõudepaate.

Liigi Ostrea edulis auster „Fal Oyster” on üldiselt tuntud söödava või pärismaise austrina. Austri ovaalne, soomuselise pealispinnaga koorik on kergelt ümmargune või ebaühtlane. Pruuni või kreemjat värvi kooriku välispind on kergelt pruunikate või sinakate kontsentriliste triipudega. Kooriku sisepind on väga sile ja pärljas ning valgete või sinakashallide, sageli tumedamate siniste väljadega.

Koorikul on kaks erikujulist poolt. Alusele kinnituv vasak pool on nõgus, selle sees paiknev parem pool aga lame. Auster võib kasvada kuni 110 mm pikkuseks. „Fal Oyster” austreid kogutakse piirkonnale eriomaste traditsiooniliste meetoditega üksnes ajavahemikul 1. oktoobrist kuni 31. märtsini.

Austri organoleptilisi omadusi on Suurbritannia koorikloomaühing Shellfish Association of Great Britain kirjeldanud alljärgnevalt.

Lõhn: joodi meenutav.

Põhimaitse: melonit, salatit ja kurki meenutav mahlane.

Järelmaitse: püsiv kerge tinane ja lõpus vaskne.

Tekstuur: tihke ja soolane.

Liha välimus on tuunjate ja hallide servadega kreemjas.

Pärast kogumist ja puhastamist müüakse koorikus elus austrid kõikjal Ühendkuningriigis jaemüügipunktidele või tarnitakse restoranidesse, ning eksporditakse ka välismaale. Elustoote säilivusaeg on ligikaudu viis päeva.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Austreid kasvatatakse määratletud geograafilises piirkonnas ja neid kogutakse seal üksnes ajavahemikul 1. oktoobrist 31. märtsini, kasutades traditsioonilisi mootorita paate.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

„Fal Oyster” austrite tootmispiirkond on Truro sadama kalapüügiala. Kalandusmääruses (1936, muudetud 1975) on kõnealuse ala õiguslike piiridena määratletud Truro and Falmouthi sadama osad ning Truro, Fali ja Tresilliani jõgede jõesängid, mis kokku hõlmavad 2 721 aakri suuruse maa-ala (1,101 ha).

See on piirkond, mis jääb põhja poole mõttelisest joonest, mis on tõmmatud Trefusis Pointist ja St Mawes Castle'ist tavapäraste loodete peamise mõõnaveemärgini. Kalapüügipiirkonna serv on rannikujoonega ühtiv peamine mõõnaveemärk, v.a iga maasse ulatuva merelahe suudmes, mis tähistavad püügipiirkonna ülemist piiri Mylori, St Justi ja Malpase juures.

Määratletud geograafiline piirkond on ainuke reguleeritud pärismaiste austrite kogumisala Edela-Inglismaal.

5. Seos geograafilise piirkonnaga:

5.1. Geograafilise piirkonna eripära:

Fal on vabas looduses asuv looduslik püügipiirkond, kus austreid ei kasvatata ega aretata. Selles piirkonnas on looduslike austripankade kogumiskohti vaid vähesel määral, kuna austrikogur tõmbab korjamise käigus kasvusubstraadi (cultch) lahti. Sellega hoitakse püügipiirkond heas korras ning aeg-ajalt toimuv austripankade ilma kogumiseta bagerdamisega (nn äestamine) parandatakse austrite kasvutingimusi ning soodustatakse austrite kudu heitmist.

Fali piirkonna jõed saavad oma mineraal- ja orgaaniliste ainete poolest rikka vee järskudest külgorgudest. Sellest tingitud väga sügava suudmelahe vesi on pidevas ringluses ning vahetub iga tõusu ja mõõnaga. Sellises ainulaadses keskkonnas areneb plankton, millest austrid toituvad.

Tõendusmaterjalide kohaselt on Cornwalli ümbruse kõik kaeveõõned veerohked paigad, kust tuleb vesi pumbata või see voolab ise Carnoni orgu ning sealt edasi Fali suudmelahte ja austrite kogumispiirkonda. Piirkonnale tunnuslikult on seal mineraalaineterikas vesi. Kõnealustest mineraalidest annavad eelkõige vask ja tsink „Fal Oyster” austritele eristava metallilise maitse. Organoleptiliste omaduste poolest erinevad „Fal Oyster” austrid seega piirkonna muudest austritest.

Austrite kogumispiirkonna ja toote vahelisest tihedast seosest annavad tunnistust püügidokumendid, milles kirjeldatakse „Fal Oyster” austrite kasvamist, kogumist ja turustamist Fali jõe ning selle harujõgede ümbruskonnas. Ajaloolistes ürikutes on kirjeldatud purje- ja sõudepaate, millest kala püüti põhjavõrkudega. Need on väga sarnased tänapäeval kasutusel olevate püügimeetodite ja varustusega. Arvukates ülestähendustes on juttu sellistest ajaloolistest ja tänapäevastest püügimeetoditest, mida kuskil mujal ei kasutata.

Ajalooliste ja traditsiooniliste meetodite kohaselt kogutakse austreid mootorita purje- või sõudepaatidest köie otsas veetava põhjaõngega. See kogumise pikaajaline traditsioon annab tunnistust kalurite põlvest põlve edasi antud teadmistest ja püügivahenditest. Leidub tõendeid rohkem kui 100 aastat kasutatud paatide kohta, mida on edasi antud ühelt kaluripere põlvkonnalt järgmisele. Edasiantud oskused on näiteks austrite asukohta kindlaksmääramise võime, saagi hoolikas käsitsemine ning austrite kogumismeetodid konkreetsetelt loodetest ja tuulest sõltuvate austripankadelt.

Kõigis 19. sajandi ajaloolistes tõendites on juttu Falmouthi sadama piirkonnas austrite kasvamisest ja kogumisest, see hõlmas austrite kasvuperioodi, saaki, sortimist ja müümist.

20. sajandi jooksul kehtestati püügipiirkonna pikaajaliseks kaitsmiseks täiendavad seadused, et austrite kogumine piirduks vaid traditsiooniliste võtetega, mille puhul kogumine on lubatud üksnes purje- või sõudepaadist. Ligikaudu 100 paadist koosnenud püügirühm vähenes 1980-ndatel aastatel lausa hukatuslikult, kui austreid laastanud taudi tõttu nende varud järsult vähenesid ja kogumine muutus tulutuks. Haigusest taastumine on olnud aeglane, kuid paate on järk-järgult juurde ostetud ning asutati austripüüki haldav rühm Oyster Fishery Management Group, millesse kuuluvad kalurid, töötlejad ja austripüügi majandamisega tegelevad reguleerijad.

5.2. Toote eripära:

Toote „Fal Oyster” omadused on seotud määratletud geograafilise piirkonnaga. Austrite tunnused on tingitud traditsioonilisest kogumismeetodist, mis on ainulaadne kogu piirkonnas. Selle meetodi kohaselt kogutakse austreid mootorita purje- või sõudepaatidest köie otsas veetava põhjaõngega. Põhjaõnged ja paadid on samad, mille ajaloolise kasutuse kirjeldused on pärit 1750. aastast.

Austri sileda pealispinnaga liha on tihke ja siidine. Liha värvus on tuunjate ja hallide servadega kreemjas. Liha soolakas-magus maitse meenutab mahlakat melonit, salatit ja kurki. Maitse on ka püsiv kerge tinane ja lõpus vase metallilise nüansiga.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Austri maitse kujunemisel on määrava tähtsusega tema kasvukeskkond. Fali püügipiirkonda tuleb vesi ümbritsevatest jõgedest, mille vesi on rikas mineraal- ja orgaaniliste ainete poolest. Fali suudmelahe sügavuse tõttu on vesi pidevas ringluses ning vahetub iga tõusu ja mõõnaga, nii et moodustub tähelepanuväärne soolase mere- ja mageda jõevee segu. Sellises ainulaadses keskkonnas areneb plankton, millest austrid toituvad, ning millest on tingitud „Fal Oyster” austrite maitseomadused. Võrreldes muudest piirkondadest pärit austrite maitsega on nende austrite maitse soolasem, metallilisem, kreemjam ja magusam.

Toote „Fal Oyster” omadused on seotud määratletud geograafilise piirkonnaga. Austrite tunnused on tingitud traditsioonilisest kogumismeetodist, mis on ainulaadne kogu piirkonnas, ning põlvest põlve edasiantud oskustest, nagu näiteks austrite asukoha kindlaksmääramise võime, saagi hoolikas käsitsemine ning austrite kogumismeetodid konkreetsetelt loodetest ja tuulest sõltuvate austripankadelt.

Nimetuse „Fal Oyster” kasutamine ning selle peene maitse ja kõrge kvaliteediga seotud maine on kujunenud töötlejate ja rühma Oyster Fishery Management Group liikmete tubli töö tulemusel. Kõik rühma liikmed kasutavad toote puhul nimetust „Fal Oyster”. Hulgimüügi tarneahela kaudu saadavad nad selle kõrge kvaliteediga toote müüki nii Ühendkuningriigi kui ka välismaa restoranidesse, kus need on väga nõutud.

Alates 1996. aastast peetakse „Fal Oyster” festivali, et tähistada austrikogumise hooaja algust, tõsta esile Korni mereandide mitmekesisust ja kvaliteeti ning eelkõige asjaolu, et selles piirkonnas on säilinud viimane traditsiooniline, purje- või lükketeibaga edasiaetavast paadist austrite kogumise viis.

Festivali toetab ka nimekas peakokk Rick Stein, kes on „Fal Oyster” austrite traditsiooni kestmajäämiseks avanud Falmouthi linnas restorani ja mereandide baari. „Fal Oyster” austreid on ülistatud ka filmides ja kokaraamatutes ning neile on tähelepanu pööranud toidu teemal kirjutavad ajakirjanikud.

Ühendkuningriigis ainukese säilinud pärismaise austriliigi „Fal Oyster” austreid on tunnustatud tervislikku toitumist propageeriva liikumise Slow Food projektis „Ark of Taste” (maitselaegas).

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://archive.defra.gov.uk/foodfarm/food/industry/regional/foodname/products/documents/fal-oyster-pdo-120912.pdf

(1) ELT L 93, 31.3.2006, lk 12.